Forslag til Rådets forordning (EF) om overgangsforanstaltninger for euroens indførelse i den fælles landbrugspolitik (98/C 224/07) KOM(1998) 367 endelig udg. - 98/0215(CNS)

(Forelagt af Kommissionen den 11. juni 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særling artikel 42 og 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til udtalelse fra Det Monetære Udvalg, og

ud fra følgende betragtninger:

Ved Rådets forordning (EF) nr. . . ./. . om den agromonetære ordning for euroen afskaffes muligheden for at fastsætte en særlig landbrugsomregningskurs, som afviger fra den faktiske omregningskurs for valutaerne;

de landbrugsomregningskurser, der var gældende pr. 31. december 1998 i medfør af Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (1) kan være forskellige fra de uigenkaldeligt fastlåste omregningskurser, som Rådet vedtager for hver af de deltagende medlemsstaters valutaer i overensstemmelse med traktatens artikel 109 L, stk. 4, første punktum, og forskellige fra de faktiske vekselkurser pr. 1. januar 1999 for de ikke-deltagende medlemsstater;

afskaffelsen pr. 1. januar 1999 af landbrugsomregningskursen kan under visse betingelser betragtes som en væsentlig revaluering; den kan derfor medføre et fald i landbrugsindkomsten; det er derfor rimeligt at gøre det muligt at yde en midlertidig degressiv støtte i tilknytning til justeringen af landbrugspriserne på en måde, der er forenelig med almindelige økonomiske regler;

virkningen af landbrugsomregningskursens afskaffelse på niveauet i national valuta for visse former for direkte støtte skal opvejes gennem særlige regler, der afpasses efter arten af nævnte støtte;

for at lette gennemførelsen af denne forordning bør der fastlægges en procedure for et snævert samarbejde mellem medlemsstaterne og Kommissionen -

UDSTEDT FØLGENDE FORORDNING:

Artikel 1

Uanset forordning (EF) nr. . . ./. . af . . . om den agromonetære ordning for euroen forstås der i nærværende forordning ved:

a) »væsentlig revaluering«:

et fald i den gældende omregningskurs pr. 1. januar 1999, der i absolutte tal er større end hver enkelt af forskellene mellem denne kurs og de laveste niveauer for de gældende omregningskurser:

- i de seneste 12 måneder, og

- i perioden fra 12 måneder til 24 måneder forinden, og

- i perioden fra 24 måneder til 36 måneder forinden.

Forskellene vedrørende andet og tredje led indgår med henholdsvis to tredjedele og en tredjedel af deres værdi

b) »den procentdel, der anses som væsentlig«:

forskellen mellem dels den tærskel, der adskiller væsentlige revalueringer fra ikke-væsentlige revalueringer, dels eurokursen ved omregning til national valutaenhed eller eurokursen ved omveksling til national valuta den 1. januar 1999, idet denne forskel udtrykkes i procent af nævnte tærskel.

Artikel 2

Når kursen for euroens omregning til national valutaenhed eller kursen for euroens omveksling til national valuta den 1. januar 1999 for en medlemsstat revalueres væsentligt som defineret i artikel 1 i forhold til landbrugsomregningskursen pr. 31. december 1998, gælder artikel 4 og 6 i forordning (EF) nr. . . ./. . af . . . om den agromonetære ordning for euroen for nævnte væsentlige revaluering, og den procentdel, der anses som væsentlig, er den, der er omhandles i artikel 1, litra b).

Artikel 3

1. Hvis kursen for euroens omregning til national valutaenhed eller den vekselkurs, der på dagen for den udløsende begivenhed i 1999 gælder for:

- en bestemt fast støtte pr. hektar eller pr. storkreaturenhed, eller

- en udligningspræmie pr. moderfår eller ged, eller

- et beløb af strukturel eller miljømæssig art

er lavere end den, der gjaldt forinden, ydes der en udligningsstøtte.

Støttebeløbet beregnes i henhold til artikel 5 i forordning (EF) nr. . . ./ . . af . . . om indførelse af den agromonetære ordning for euroen.

Uanset artikel 6, stk. 1, andet led, i samme forordning er Fællesskabets bidrag for det første år på 100 %.

2. På forslag fra Kommissionen kan Rådet imidlertid med kvalificeret flertal for de efterfølgende år fravige stk. 1, første og andet afsnit, og samtidig foretage en gradvis aftrapning af udligningerne.

Artikel 4

Gennemførelsesbestemmelserne til denne forordning vedtages efter proceduren:

a) i artikel 23 i Rådets forordning (EØF) nr. 1766/92 af 30. juni 1992 om den fælles markedsordning for korn (2), eller

b) i den tilsvarende artikel i de øvrige forordninger om fælles markedsordninger for landbrugsprodukter eller fiskerivarer, eller

c) i den tilsvarende artikel i andre fællesskabsretsakter om indførelse af en tilsvarende procedure.

Artikel 5

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 387 af 31.12.1992, s. 1, senest ændret ved forordning (EF) nr. 150/95 (EFT L 22 af 31.1.1995, s. 1).

(2) EFT L 181 af 1.7.1992, s. 21.